**Ministru kabineta rīkojuma projekta ”Grozījumi konceptuālajā ziņojumā**

**”Par valsts politiku ugunsdrošības jomā”” sākotnējās ietekmes**

**novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta rīkojuma projekta ”Grozījumi konceptuālajā ziņojumā ”Par valsts politiku ugunsdrošības jomā”” (turpmāk – Rīkojuma projekts) mērķis ir izdarīt grozījumus konceptuālā ziņojumā ”Par valsts politiku ugunsdrošības jomā” (turpmāk – konceptuālais ziņojums), precizējot tajā paredzētos pasākumus:  - tiek precizēti pasākumi par regulējuma pilnveidošanu attiecībā uz valsts ugunsdrošības uzraudzības darba veikšanu un ugunsdrošības pakalpojumu sniegšanu, paredzot attiecīgā regulējuma izstrādi jauna likumprojektu par ugunsdrošību un ugunsdzēsību ietvaros, kā arī nosakot pasākuma izpildes termiņu;  - tiek paredzēts izslēgt pasākumu, kas nosaka sagatavot grozījumus Dzīvojamo māju pārvaldīšanas likumā, paredzot, ka viena no obligāti veicamajām dzīvojamās mājas pārvaldīšanas darbībām ir ugunsdrošības prasību īstenošana dzīvojamās mājas koplietošanas daļās, kā arī tekstu, kas attiecas uz aprakstu par minētā pasākuma nepieciešamību;  - tiek precizēts pasākums, kas attiecas uz ugunsdrošības risku novērtēšanas instrumenta izveidošanu, nosakot sagatavot un iesniegt izskatīšanai Ministru kabinetā informatīvo ziņojumu par ugunsdrošības risku novērtēšanas instrumentu, tā izveidošanas un uzturēšanas izmaksām.  Rīkojuma projekts stājas spēkā tā parakstīšanas brīdī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Iekšlietu ministrijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabinets 2019.gada 8.jnvārī pieņēma rīkojumu (prot.Nr.1, 28.§), ar kuru atbalstīja Iekšlietu ministrijas izstrādāto konceptuālo ziņojumu ”Par valsts politiku ugunsdrošības jomā” (2019.gada 9.janvāra rīkojums Nr.7).  Konceptuālā ziņojumā iekļauto un Ministru kabinetā atbalstīto risinājumu ieviešanai paredzēts izstrādāt tiesību aktu projektus – grozījumus Ugunsdrošības un ugunsdzēsības likumā, kā arī grozījumus Dzīvojamo māju pārvaldīšanas likumā.  Konceptuālajā ziņojumā iekļauti pasākumi, kas paredz sagatavot grozījumus Ugunsdrošības un ugunsdzēsības likumā, lai pilnveidotu regulējumu attiecībā uz valsts ugunsdrošības uzraudzības darba veikšanu, kā arī pilnveidotu ugunsdrošības pakalpojumu sniegšanas tiesisko regulējumu.  Grozījumi Ugunsdrošības un ugunsdzēsības likumā būs nepieciešami arī saistībā ar brīvprātīgo ugunsdzēsēju darbības regulēšanu, savukārt šo grozījumu saturs kļūs zināms tikai pēc konceptuālajā ziņojumā paredzētā *pilotprojekta brīvprātīgo ugunsdzēsēju organizāciju un pašvaldību ugunsdzēsības dienestu attīstības iespēju izvērtēšanai* noslēguma un informatīvā ziņojuma par minētā pilotprojekta rezultātiem un tālāko rīcību sagatavošanas un iesniegšanas Ministru kabinetā, kam konceptuālajā ziņojumā noteiktais izpildes termiņš ir 2021.gada 1.maijs.  Šobrīd norisinās darbs pie divu informācijas sistēmu – ”Ugunsdrošības uzraudzības un civilās aizsardzības darba vadība un kontrole” un ”Ugunsdrošības prasību ievērošanas pašdeklarēšanas sistēma” (turpmāk – informācijas sistēmas) priekšnosacījumu sagatavošanas to ieviešanai valsts ugunsdrošības uzraudzības darbā, savukārt, iegūstot nepieciešamo finansējumu informācijas sistēmu izstrādei, ieviešanai un uzturēšanai, būs jāizstrādā attiecīgais regulējums likumā par ugunsdrošību un ugunsdzēsību, kā arī nepieciešamie Ministru kabineta noteikumi par informācijas sistēmu izmantošanu valsts ugunsdrošības uzraudzības darbā.  Ugunsdrošības un ugunsdzēsības likums skar arī meža nozari. Zemkopības ministrija sadarbībā ar Valsts meža dienestu, AS ”Latvijas valsts meži” un Meža īpašnieku biedrību izvērtēja 2018.gada meža un purvu ugunsgrēku dzēšanas pieredzi un ir sagatavojusi vairākus priekšlikumus normatīvā regulējuma pilnveidošanai attiecībā uz mežu ugunsgrēku dzēšanu, piemēram, Valsts meža dienests, analizējot ugunsgrēku dzēšanu, identificēja problēmas – nepietiekamas izrādījās ugunsgrēka dzēšanas un glābšanas darbu vadītāju tiesības, piemēram, dot rīkojumu cirst kokus, lai veidotu uguns aizsargjoslu vai ugunsdzēsības transporta piekļuvi ugunsgrēka vietai. Koku ciršanas saskaņošana un ar to saistītā procedūra kavēja ugunsgrēka efektīvu dzēšanu. Tika secināts, ka derīgo izrakteņu (kūdras) ieguves vietās ugunsgrēka dzēšana būtiski atšķiras no meža un purvu ugunsgrēku dzēšanas un būtu pielīdzināma saimnieciskās darbības objekta dzēšanai.  Jāatzīmē, ka Ugunsdrošības un ugunsdzēsības likumā šobrīd ir 25 ”tukšie” panti, kuru normas laika gaitā pārceltas uz citiem likumiem.  Kopš 2002.gada 24.oktobrī Saeimā tika pieņemts Ugunsdrošības un ugunsdzēsības likums, tajā veikti 17 grozījumi.  Ņemot vērā, ka paredzami būtiski un konceptuāli grozījumi Ugunsdrošības un ugunsdzēsības likumā, kas skars vairāk kā pusi no pašlaik tā spēkā esošās redakcijas, līdz ar to nepieciešama jauna likuma par ugunsdrošību un ugunsdzēsību izstrāde. Jaunā likumprojekta iesniegšanas izskatīšanai Ministru kabinetā termiņš varētu būt 2023.gada 30.novembris.  Vienlaikus Rīkojuma projekts paredz precizēt arī pasākumus par regulējuma pilnveidošanu attiecībā uz valsts ugunsdrošības uzraudzības darba veikšanu un ugunsdrošības pakalpojumu sniegšanu, paredzot attiecīgā regulējuma izstrādi jaunā likumprojekta par ugunsdrošību un ugunsdzēsību ietvaros, kā arī nosakot izpildes termiņu, kas atbilstu jaunā likumprojekta iesniegšanas izskatīšanai Ministru kabinetā termiņam –2023.gada 30.novembris.    Konceptuālajā ziņojumā iekļauts pasākums, kas nosaka sagatavot grozījumus Dzīvojamo māju pārvaldīšanas likumā paredzot, ka viena no obligāti veicamajām dzīvojamās mājas pārvaldīšanas darbībām ir ugunsdrošības prasību nodrošināšana dzīvojamās mājas koplietošanas daļās. Atbilstoši minētajam pasākumam tika sagatavots attiecīgs likumprojekts ar grozījumiem Dzīvojamo māju pārvaldīšanas likumā un ar jauno regulējumu saistītie grozījumi Ugunsdrošības un ugunsdzēsības likumā, kā arī vienlaikus notika konsultācijas ar Ekonomikas ministriju, kā būvniecības un mājokļu politikas izstrādātāju un īstenotāju.  Lai nodrošinātu jomas pārstāvju iesaisti tiesiskā regulējuma izstrādē, Ekonomikas ministrija lūdza arī Latvijas Namu pārvaldītāju un apsaimniekotāju asociāciju kā lielāko sabiedrisko organizāciju Latvijā, kas darbojas nekustamo īpašumu pārvaldīšanas jomā, sniegt viedokli par sagatavotajiem grozījumiem Dzīvojamo māju pārvaldīšanas likumā un Ugunsdrošības un ugunsdzēsības likumā. 2019.gada 17.decembrī Ekonomikas ministrija rīkoja tikšanos, kurā piedalījās Iekšlietu ministrijas, Ekonomikas ministrijas, Valsts ugunsdzēsības un glābšanas dienesta un Latvijas Namu pārvaldītāju un apsaimniekotāju asociācijas pārstāvji. Pēc sanāksmes Iekšlietu ministrija saņēma Ekonomikas ministrijas Mājokļu politikas departamenta 2019.gada 27.decembra vēstuli Nr. 3.3-6/2019/8200, kurā pausts konceptuāls atbalsts ugunsdrošības prasību izpildes nodrošināšanai kopīpašumā esošajās daļās kā vienai no obligāti veicamajām dzīvojamās mājas pārvaldīšanas darbībām (Dzīvojamo māju pārvaldīšanas likuma 6.panta otrās daļas 1.punkta ietvarā), vienlaikus norādot, ka dzīvojamās mājas pārvaldnieka atbildība par uzdotā pārvaldīšanas uzdevuma izpildi sniedzas tiktāl, cik to paredz pārvaldīšanas līgums (Dzīvojamo māju pārvaldīšanas likuma 16.panta pirmā daļa, Ugunsdrošības un ugunsdzēsības likuma 9.panta pirmā daļai), vienlaikus ņemot vērā arī apstākli, vai dzīvojamās mājas īpašnieks ir piešķīris pārvaldniekam pārvaldīšanas uzdevuma izpildei nepieciešamo finansējumu (Dzīvojamo māju pārvaldīšanas likuma 10.panta trešā daļa).  Minētajā vēstulē norādīts, ka Ekonomikas ministrijā ir uzsākts darbs pie vispusīgas un padziļinātas Dzīvokļa īpašuma likuma un Dzīvojamo māju pārvaldīšanas likuma normu izvērtēšanas, kā rezultātā plānots izstrādāt jaunu pilnveidotu tiesisko regulējumu dzīvokļa īpašuma un dzīvojamo māju pārvaldīšanas jomā.  Savukārt Valdības rīcības plānā Deklarācijas Artura Krišjāņa Kariņa vadītā Ministru kabineta iecerēto darbību īstenošanai, lai nodrošinātu minētajā deklarācijā doto uzdevumu - *Nodrošināsim mājokļu kvalitātes celšanu, uzlabojot lēmumu pieņemšanu apsaimniekošanas jomā, stimulējot ēku atjaunošanu un veicinot finanšu resursu pieejamību*, 52.1.apakšpunktā noteikts pasākums Ekonomikas ministrijai - iesniegt Ministru kabinetā jaunu Dzīvojamo māju pārvaldīšanas likumu un jaunu Dzīvokļa īpašuma likumu (izpildes termiņš - 30.10.2022.).  Papildus jāatzīmē, ka Augstākās tiesas Senāts ir atzinis (Senāta Civillietu departamenta 2019.gada 12.decembra spriedums lietā Nr.C31346614, SKC-109/2019) dzīvokļu īpašnieku kopību kā īpaša veida tiesību subjektu, kas spēj iegūt mantu, uzņemties saistības un būt par atbildētāju vai prasītāju tiesā, kā arī to, ka tiesiskajās attiecībās ar trešajām personām, piemēram, slēdzot dzīvojamās mājas pārvaldīšanas līgumu, un atsevišķos gadījumos arī tiesiskajās attiecībās, kas pastāv dzīvokļu īpašnieku kopības ietvaros, visu dzīvokļu īpašnieku interesēs rīkojas dzīvokļu īpašnieku kopība kā tiesību subjekts, ciktāl šādas tiesiskās attiecības attiecas uz dzīvojamās mājas pārvaldīšanu.  Ņemot vērā minēto, Ministru kabineta rīkojuma projektā ”Grozījumi konceptuālajā ziņojumā ”Par valsts politiku ugunsdrošības jomā”” tiek paredzēts izslēgt konceptuālajā ziņojumā paredzēto pasākumu – *sagatavot grozījumus Dzīvojamo māju pārvaldīšanas likumā, paredzot, ka viena no obligāti veicamajām dzīvojamās mājas pārvaldīšanas darbībām ir ugunsdrošības prasību īstenošana dzīvojamās mājas koplietošanas daļās*, kā arī tekstu, kas attiecas uz aprakstu par minētā pasākuma nepieciešamību.  Konceptuālajā ziņojumā iekļauts pasākums, kas nosaka izveidot ugunsdrošības risku novērtēšanas instrumentu. Valsts ugunsdzēsības un glābšanas dienests ir izveidojis minētā instrumenta sākotnējo versiju, balstoties uz ArcGIS sistēmu (ģeogrāfiskā informācijas sistēma darbam ar kartēm un ģeogrāfisko informāciju) un ir apzināta papildus finanšu līdzekļu nepieciešamība, lai pilnvērtīgi izveidotu un uzturētu ugunsdrošības risku novērtēšanas instrumentu. Saistībā ar minēto paredzēts precizēt konceptuālajā ziņojumā iekļauto pasākumu par ugunsdrošības risku novērtēšanas instrumentu, paredzot sagatavot un iesniegt izskatīšanai Ministru kabinetā informatīvo ziņojumu par ugunsdrošības risku novērtēšanas instrumentu, tā izveidošanas un uzturēšanas izmaksām. |
| 3. | Projekta izstrādē iesaistītās institūcijas un publiskas personas kapitālsabiedrības | Iekšlietu ministrija, Valsts ugunsdzēsības un glābšanas dienests |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| Rīkojuma projekts šo jomu neskar. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Rīkojuma projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Rīkojuma projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Rīkojuma projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009.gada 25.augusta noteikumu Nr.970 “Sabiedrības līdzdalības kārtība attīstības plānošanas procesā” 7.4.1.apakšpunktu sabiedrības pārstāvjiem būs iespēja līdzdarboties, rakstiski sniedzot viedokli par Rīkojuma projektu. Sabiedrības pārstāvji tiks informēti par iespēju līdzdarboties, publicējot paziņojumu par līdzdalības procesu Iekšlietu ministrijas tīmekļvietnē [www.iem.gov.lv](http://www.iem.gov.lv), sadaļā ”Sabiedrības līdzdalība”. |
| 2. | Sabiedrības līdzdalība projekta izstrādē | Rīkojuma projekts 19.03.2020. tika publicēts Iekšlietu ministrijas mājaslapas sadaļā ”Sabiedrības līdzdalība”. |
| 3. | Sabiedrības līdzdalības rezultāti | Viedokļi, iebildumi un priekšlikumi nav saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Iekšlietu ministrija, Valsts ugunsdzēsības un glābšanas dienests |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem. | Attiecīgā Ministru kabineta rīkojuma izpilde notiks esošo cilvēkresursu ietvaros. Nav plānota jaunu institūciju izveide, esošu institūciju likvidācija vai reorganizācija. |
| 3. | Cita informācija | Nav. |

Iekšlietu ministrs Sandis Ģirģens

Vīza: Valsts sekretārs Dimitrijs Trofimovs

Ludbāržs, 67219079

maigurs.ludbarzs@iem.gov.lv